Diari Oficial de la Generalitat Valenciana


Sumari del DOGV 4319, del 22-08-2002 (2002/7781)

ORDE de 19 de juny de 2002, de la Conselleria de Justícia i Administracions Públiques, per la qual s'homologa la modificació dels Estatuts de la Mancomunitat del Carraixet.
----------------------------------------------------------------------------------------------------------------------------------------------------------------------------

### Dades del document

Número de DOGV
:   4319

Data del DOGV
:   22-08-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7781


Data del document
:   19-06-2002

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * Vinalesa
    * Bonrepòs i Mirambell
    * Alfara del Patriarca
    * Foios
    * administració local
    * associació de municipis
    * reglament intern

ORDE de 19 de juny de 2002, de la Conselleria de Justícia i Administracions Públiques, per la qual s'homologa la modificació dels Estatuts de la Mancomunitat del Carraixet. [2002/7781]
  
Els Plens dels ajuntaments de Vinalesa i Bonrepòs i Mirambell van acordar aprovar la modificació dels articles 1, 4, 5, 8, 10, 11 i 25 dels Estatuts de la Mancomunitat del Carraixet, per a l'adhesió dels municipis d'Alfara del Patriarca i Foios, per a ampliar els fins de la Mancomunitat i modificar la seua organització.
  
Remesos l'expedient tramitat i els Estatuts aprovats a esta Conselleria, no s'hi advertix cap infracció de l'ordenament jurídic, ni menyscabament de les competències d'esta Comunitat Autònoma, ni interferència en el seu exercici.
  
Per tot això, i d'acord amb el que disposa el Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques,
  
ORDENE
  
Article únic
  
S'homologuen la modificació dels Estatuts de la Mancomunitat de Municipis del Carraixet, que s'inclou en annexe a aquesta orde, en haver acreditat en l'expedient la legalitat de les actuacions.
  
València, 19 de juny de 2002
  
El conseller de Justícia i Administracions Públiques
  
CARLOS GONZÁLEZ CEPEDA
  
Estatuts de la Mancomunitat del Carraixet
  
Article 1
  
1. Els municipis de Bonrepòs i Mirambell, Vinalesa, Foios i Alfara del Patriarca, a l'empara de l'ordenament vigent, queden constituïts en Mancomunitat voluntària d'entitats locals per a l'organització i prestació en forma mancomunada de les obres, servicis i activitats de la seua competència, que s'inclouen en els presents Estatuts.
  
2. Podran incorporar-se com a membres de ple dret a la Mancomunitat aquells altres municipis que ho sol·liciten, i que acaten els presents Estatuts pel procediment que més endavant es determina.
  
3. Per a segregar-se algun municipi de la Mancomunitat, una vegada constituïda, serà d'aplicació el que determinen els presents Estatuts.
  
Article 2
  
La Mancomunitat tindrà plena personalitat i capacitat jurídica per al compliment dels seus fins, per la qual cosa podrà adquirir, posseir, reivindicar, permutar, gravar i alienar tota classe de béns; obligar i celebrar contractes; establir i explotar els servicis públics previstos en els presents Estatuts com de la seua competència i exercitar les accions i interposar els recursos previstos en les lleis.
  
Article 3
  
La Mancomunitat es constituïx per temps indefinit, atés el caràcter permanent dels servicis per què es constituïx.
  
Article 4
  
La Mancomunitat que es constituïx es denominarà Mancomunitat del Carraixet, i la seua capitalitat s'establix de forma rotativa, cada dos anys, entre els quatre municipis que la integren, començant pel municipi de Bonrepòs i Mirambell. La seu serà la casa consistorial del municipi de la capitalitat i hi radicaran els òrgans de Govern i seua administració, sense perjuí que, a iniciativa del president, els òrgans col·legiats podran reunir-se, si ho expressen així en la convocatòria i l'orde del dia, en qualsevol de les seus dels ajuntaments mancomunats.
  
Article 5
  
Són fins de la Mancomunitat la creació i sosteniment dels servicis que a continuació s'enumeren, sense definir la seua prelació:
  
1. Servicis socials
  
2. Servicis tècnics
  
3. Medi ambient
  
- Residus sòlids
  
- Ecoauditories
  
- Sostenibilitat del poble
  
4. Programes de benestar
  
- Joventut
  
- Consum i comerç
  
- Esports
  
- Igualtat
  
- Tercera edat
  
- Culturals
  
- Recreatives
  
5. Programes de comunicació, difusió i participació ciutadana
  
6. Agricultura
  
7. Ocupació i inserció laboral = Desenvolupament local
  
8. Programes europeus
  
9. Infraestructures i transports
  
10. Servicis municipals i manteniment
  
11. Qualsevol altre que s'establisca.
  
Article 6
  
Per a l'assumpció de nous servicis caldrà la conformitat de totes les entitats mancomunades interessades, per acord del seu ple per majoria absoluta, i serà la Mancomunitat la que estudiarà les peticions i resoldrà sobre la seua viabilitat i, si s'assumix el nou servici, correspon a la Mancomunitat la seua gestió integral i l'ordenació i imposició de la taxa corresponent.
  
Article 7
  
La Mancomunitat, com a entitat local reconeguda per la Llei, exercirà totes les potestats que siguen conferides per la legislació vigent que afecte les entitats d'estes característiques per al compliment dels seus fins.
  
Òrgans de la Mancomunitat
  
Article 8
  
Els òrgans de Govern de la Mancomunitat seran representatius dels ajuntaments mancomunats d'acord amb el que es determina en els articles següents:
  
8.1. Els òrgans de govern són:
  
a) Junta de Govern
  
b) El president
  
c) El vicepresident
  
8.2. Els òrgans complementaris
  
Com a òrgans complementaris dels anteriors, la Junta de Govern podrà acordar la creació de comissions informatives sectorials, que estaran compostes per un representant de cada municipi. A estes podran assistir tècnics dels ajuntaments. Les seues funcions seran les d'emetre dictàmens i assessorament sobre els temes que hagen de ser tractats pels òrgans de Govern.
  
Article 9
  
La Junta de Govern és l'òrgan suprem del Govern i Administració de la Mancomunitat a què representa i personifica amb el caràcter de corporació de dret públic.
  
Article 10
  
1. La Junta de Govern de la Mancomunitat estarà formada per un membre de cadascun dels ajuntaments mancomunats, amb la denominació de vocals de la Mancomunitat i seran:
  
a) L'alcalde o un altre regidor en qui delegue per a tota la legislatura o fins que siga revocat pel mateix alcalde.
  
Article 11
  
El representant de cada municipi mancomunat tindrà veu i vot en les reunions de la Junta de Govern de la Mancomunitat.
  
Article 12
  
Correspon a la Junta de Govern de la Mancomunitat:
  
a) Aprovar el pressupost.
  
b) Aprovar la plantilla.
  
c) Exercir accions en defensa dels drets de la Mancomunitat; oposar-se en assumptes litigiosos que esta siga demandada i interposar tota classe de recursos en assumptes de qualsevol classe, grau o jurisdicció.
  
d) Proposar la modificació o reforma dels Estatuts.
  
e) Aprovar, revisar, adquirir i alienar el Patrimoni de la Mancomunitat.
  
f) Aprovació d'ordenances, censura de comptes, reconeixement de crèdits, operacions de crèdits, concessió de quitacions i esperes i qualsevol classe de compromisos econòmics.
  
g) Aprovar els plans i projectes necessaris per a l'establiment, desenvolupament, i gestió de les obres, servicis o activitats previstes com a fins de la Mancomunitat.
  
h) Proposta d'admissió i separació de membres de la Mancomunitat.
  
i) Establiment de mèrits per als concursos de funcionaris d'habilitació nacional.
  
j) Aprovació de les bases que regiran les proves d'accés a la funció pública de la Mancomunitat.
  
k) Determinar la forma de gestionar els servicis.
  
l) Creació, estructures i règim de funcionament de les comissions gestores de servicis.
  
m) La incorporació dels fins previstos en l'article 5 no prestats inicialment.
  
n) Totes quantes la legislació atribuïx al ple dels ajuntaments per al compliment dels seus fins.
  
El president
  
Article 13
  
1. El president de la Mancomunitat serà elegit per la Junta de Govern de la Mancomunitat, entre els vocals membres de la Junta, per majoria absoluta.
  
2. Podran ser elegits per a la Presidència tots i cadascun dels vocals que componen la Junta de Govern.
  
3. Si cap vocal no obté majoria absoluta en la primera votació, se celebrarà seguidament una segona votació, i resultarà elegit aquell que obtinga el nombre més gran de vots. En cas d'empat, s'establirà un torn rotatiu bianual, que començarà pel vocal de major edat d'entre els empatats.
  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.
  
Article 14
  
El president designarà un vicepresident, que el substituirà en cas d'absència, vacant o malaltia.
  
Article 15
  
1) Corresponen al president de la Mancomunitat les següents competències:
  
a) Dirigir el govern i administració de la Mancomunitat.
  
b) Convocar, presidir i alçar les sessions de la Junta de Govern i de qualssevol altres òrgans municipals.
  
c) Dirigir, inspeccionar i impulsar els servicis, obres i activitats de la Mancomunitat.
  
d) Ordenar pagaments, rendir comptes i administrar els fons i béns de la Mancomunitat.
  
e) Rendir anualment els comptes d'Administració del Patrimoni.
  
f) Disposar despeses dins dels límits de la seua competència.
  
g) Exercir la direcció de personal de la Mancomunitat.
  
h) Formular, assistit pels tècnics corresponents, el projecte de Pressupost de la Mancomunitat.
  
i) Contractar obres, servicis i subministrament, sempre que la seua quantia no excedisca del 5% dels recursos ordinaris del Pressupost, ni del 50% del límit general aplicable a la contractació directa, d'acord amb el procediment legalment establit.
  
j) Ostentar la representació de la Mancomunitat en tota classe d'actes i negocis jurídics.
  
k) Atorgar poders a procuradors per a comparéixer en juí i fora d'ell.
  
l) Visar amb la seua firma els certificats que s'expedisquen dels actes i documents de la Mancomunitat.
  
m) Exercir totes les accions que calguen per al bon funcionament dels servicis de la Mancomunitat.
  
n) Totes aquelles que la normativa de règim local atribuïx a l'alcalde per al compliment de les competències que té atribuïdes.
  
ñ) Dirimir amb el seu vot, en cas d'empat, en la Junta de Govern.
  
2) El president pot delegar l'exercici de les seues atribucions, excepte la de convocar i presidir les sessions de la Junta de Govern i les enumerades en els apartats a), g) i k).
  
Article 16
  
1. Per a la implantació d'un servici mancomunat es formarà un Comissió Informativa que estarà presidida pels tècnics especialitzats en la matèria de què es tracte i serà l'encarregada de redactar el reglament del servici i informar la Junta de Govern de la Mancomunitat per a l'aprovació i posada en marxa.
  
2. Quan la complexitat del servici ho requerisca, la Junta de Govern de la Mancomunitat podrà nomenar un tècnic qualificat com a director del servici el qual assistirà a les reunions de la Comissió Gestora, els facilitarà totes les dades i informacions i els assessorarà en tot el que correspon al servici.
  
Funcionament
  
Article 17
  
1. La Junta de Govern de la Mancomunitat funciona en règim de sessions ordinàries de periodicitat preestablida i extraordinàries.
  
2. La Junta de Govern celebrarà sessió ordinària com a mínim una vegada al trimestre, i extraordinària quan així ho decidisca el president o ho sol·licite la quarta part, almenys, del nombre legal de vots de la Mancomunitat. En este últim cas, la seua celebració no podrà demorar-se per més de dos mesos des que va ser sol·licitada.
  
Article 18
  
1. Les sessions de la Junta de Govern han de convocar-se, almenys, amb cinc dies hàbils d'antelació. En la citació es farà constar l'orde del dia.
  
2. La Junta de Govern es constituïx vàlidament amb l'assistència d'un terç dels seus vots i tal quòrum ha de mantindre's al llarg de tota la sessió.
  
3. En tot cas, es requerix l'assistència del president i del secretari de la Mancomunitat, o dels que legalment els substituïsquen.
  
Article 19
  
1. Els acords de la Junta de Govern són adoptats, per regla general, per majoria simple dels membres presents. Hi ha majoria simple quan els vots afirmatius són més que els negatius.
  
2. Cal el vot favorable de la majoria absoluta del nombre legal de membres de la Junta de Govern, per a l'adopció dels acords, en les següents matèries:
  
a) Proposta de modificació o ampliació dels Estatuts.
  
b) Aprovació del pressupost de la Mancomunitat.
  
c) Aprovació d'ordenances i tarifes de caràcter general que afecten els usuaris dels servicis.
  
d) Aprovació de comptes.
  
e) Aprovació de la plantilla de la Mancomunitat.
  
f) Concertar crèdits.
  
g) Determinació de la forma de gestió dels servicis.
  
h) L'assumpció dels nous servicis previstos en l'article 5.
  
i) Aprovació de quotes extraordinàries.
  
j) Modificació i dissolució de la Mancomunitat.
  
Article 20
  
La Junta de Govern nomenarà un tresorer d'entre els vocals que la formen, que, junt amb l'interventor i president, seran els responsables dels fons de la Mancomunitat i el control de pagaments i ingressos.
  
Article 21
  
1. Hi haurà una secretaria intervenció, exercida per un funcionari amb habilitació de caràcter nacional, amb les següents funcions:
  
a) Coordinació i organització de tots els servicis burocràtics, administratius i tècnics.
  
b) La fe pública administrativa dels actes dels òrgans de la Mancomunitat i l'expedició de certificats amb base en antecedents documentals.
  
c) La secretaria de tots els òrgans col·legiats i de la presidència. Com a tal assistirà a les sessions i reunions amb veu i sense vot, redactarà les actes i resolucions, i tindrà cura especialment de la conservació dels texts autèntics.
  
d) L'assessorament jurídic, econòmic i administratiu de la Mancomunitat i de cadascun dels seus òrgans.
  
e) La labor d'interventor.
  
f) I en general, la resta de funcions en els presents Estatuts i les que en els ajuntaments corresponen al seu secretari.
  
2. Mentre no es cree una plaça en plantilla, les funcions de secretaria intervenció seran exercides per un funcionari amb habilitació de caràcter nacional, nomenat per una Junta de Govern de la Mancomunitat d'entre els secretaris dels ajuntaments mancomunats.
  
3. En cas de vacant, una vegada creades les places, el procediment d'incorporació serà semblant al previst per a la resta de les entitats locals.
  
Article 22
  
1. La resta del personal de la Mancomunitat serà seleccionat mitjançant els sistemes d'oposició, concurs i concurs oposició, i es respectaran en tot cas el principis constitucionals de publicitat, mèrit i capacitat.
  
2. Mentre no es proveïsquen les places convocades, estes podran cobrir-se interinament o amb personal laboral de caràcter temporal, segons les seues funcions, per les persones que, respectant els principis assenyalats en el paràgraf anterior, siguen oportunament seleccionades.
  
3. Les places vacants hauran de traure's a oferta d'ocupació en el primer trimestre de cada any.
  
4. El nomenament i règim del personal eventual, si és procedent, serà idèntic al previst per a la corporacions locals per la legislació vigent.
  
5. Sense perjuí del que disposen els apartats anteriors, la Mancomunitat assumirà el personal que actualment presta servicis mancomunats.
  
Article 23
  
Les ajudes individuals, el Servici d'Ajuda a Domicili, els programes de Cooperació Social, els d'Intervenció per a la Prevenció i Inserció Social, i qualsevol altre programa o ajuda, es concediran o efectuaran a proposta dels respectius òrgans dels ajuntaments mancomunats, amb el límit percentual de la seua aportació econòmica a la Mancomunitat, referida a la consignació prevista per a cada programa o ajuda.
  
Este límit podrà ser sobrepassat per algun dels ajuntaments en el cas que es preveja un sobrant de consignació, previ acord dels òrgan corresponents dels altres ajuntaments.
  
Finançament
  
Article 24
  
1. La hisenda de la Mancomunitat està constituïda pels següents recursos:
  
a) Ingrés de dret privat.
  
b) Subvencions i altres ingressos de dret públic.
  
c) Taxes per la prestació de servicis o la realització d'activitats de la seua competència.
  
d) Els procedents d'operacions de crèdit.
  
e) Les aportacions de municipis mancomunats.
  
f) Participacions en els imposts de l'Estat i de les comunitats autònomes que s'establisquen al seu favor.
  
g) Qualsevol altre recurs que s'establisca a favor de les mancomunitats per disposicions legals que es dicten.
  
Article 25
  
Les despeses generals, es prorratejaran entre els quatre municipis integrants, en proporció a la seua població de dret a l'1 de gener de l'exercici immediatament anterior.
  
Les despeses específiques corresponents als servicis que es presten i a les inversions que es facen, es prorratejaran entre els municipis que reben dits servicis o inversions, en proporció a la seua població de dret a l'1 de gener de l'exercici immediatament anterior.
  
Article 26
  
1. Les aportacions dels municipis de la Mancomunitat tenen la consideració de despeses forçoses per a les entitats mancomunades.
  
2. Els pagaments de les aportacions econòmiques dels municipis es realitzarà en la forma i els terminis que determinen la Junta de Govern. En el cas que algun municipi es retarde en el pagament de la seua quota en més d'un trimestre, el president requerirà el seu pagament en el termini de vint dies. Transcorregut dit termini sense haver fet el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'Ajuntament deutor a fi que se les entregue a la Mancomunitat, amb el vistiplau del seu president, acreditatiu que el municipi corresponent és deutor per dit concepte, i import total del deute.
  
3. Esta retenció és autoritzada expressament pels ajuntaments mancomunats en el moment d'aprovació dels presents Estatuts, sempre que s'acompanye el certificat de descobert reglamentari en cada cas.
  
4. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva i es podran reclamar les quantitats degudes i les despeses derivades de conformitat amb els apartats 2 i 3 d'este article.
  
5. Per a la separació definitiva serà imprescindible acord de la Junta de Govern de la Mancomunitat per majoria absoluta i ratificació almenys per igual nombre de les entitats mancomunades, excepte la que siga objecte de separació.
  
Article 27
  
1. La Mancomunitat aprovarà anualment un pressupost de conformitat amb el que disposa la legislació de règim local vigent.
  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen realitzar durant el corresponent exercici econòmic.
  
3. S'inclouran en el pressupost les inversions que es pretenga realitzar, així com les seues fonts de finançament.
  
Article 28
  
1. El patrimoni de la Mancomunitat estarà integrat per tota classe de béns, drets i accions que legítimament adquirisca, bé a la seua constitució o amb posterioritat. A l'efecte, haurà de formar-se un inventari, de conformitat amb el que disposen les disposicions vigents en la matèria.
  
2. La participació de cada entitat mancomunada en este patrimoni es fixarà, tant inicialment com d'ara endavant, en funció de la forma en què s'adquirix, i repercutirà en funció del nombre de vots de cada municipi per al patrimoni adquirit per a servicis generals i s'individualitzarà concretament, segons la participació de cada municipi en el Patrimoni adquirit per als servicis individualitzats, això a causa de les característiques de les aportacions de cada municipi mancomunat.
  
Article 29
  
Si es produïx dèficit en liquidar el pressupost anual de la Mancomunitat, els municipis aportaran a la mateixa i a fons perdut, en la proporció que a cadascun corresponga, en el termini de tres mesos des que se'ls notifique, les quantitats necessàries per a saldar dit dèficit.
  
Modificació d'Estatuts
  
Article 30
  
1. La proposta de modificació d'Estatuts serà aprovada per la Junta de Govern, per acord adoptat per majoria absoluta dels seus membres.
  
2. Seguidament s'obrirà un termini d'informació pública d'un mes i es demanarà informe a la Diputació Provincial.
  
3. Complimentats estos dos tràmits, es passarà a l'aprovació dels respectius plens dels ajuntaments mancomunats.
  
4. Adoptats els acords plenaris, es comunicarà a la Mancomunitat als efectes oportuns.
  
Separació i integració de membres
  
Article 31
  
Per a la incorporació a la Mancomunitat d'un nou municipi caldrà:
  
a) El vot favorable de la majoria absoluta dels membres de la corporació interessada.
  
b) El vot favorable de la majoria absoluta dels vocals de la Junta de Govern de la Mancomunitat.
  
Article 32
  
1. L'aportació inicial dels municipis que s'incorporen a la Mancomunitat, amb posterioritat a la seua constitució, estarà determinada:
  
a) Per l'índex del patrimoni adscrit a servicis generals de la Mancomunitat per vot en la Junta de Govern dels municipis ja integrats, multiplicat pel nombre de vots que en dret corresponguen a l'entitat que sol·licita la inclusió.
  
b) Aportarà també la part proporcional que li corresponga del patrimoni concret assignat al servici individualitzat en què s'integre el municipi, i es tindran en compte els factors de ponderació de l'adquisició i que s'han d'aplicar al municipi que sol·licita la inclusió.
  
2. La quota resultant de la valoració podrà ser exigida en el moment de la incorporació de l'entitat local de la Mancomunitat o quedar ajornada per al seu pagament fins a cinc anys a comptar des de la seua incorporació a la Mancomunitat, per cinquenes parts i es meritarà l'interés legal corresponent.
  
3. Així mateix, haurà d'aportar totes les despeses que s'originen amb motiu de la seua inclusió en la Mancomunitat.
  
Article 33
  
Per a la separació voluntària de la Mancomunitat de qualssevol dels municipis que la integren, caldrà:
  
a) Que ho sol·licite la corporació interessada amb acord adoptat per majoria absoluta en el seu Ple.
  
b) Que es trobe al corrent del pagament de les seues aportacions.
  
c) Haurà d'abonar totes les despeses que s'originen amb motiu de la seua separació, i la part del passiu contret per la Mancomunitat al seu càrrec.
  
Article 34
  
1. El municipi que pretenga segregar-se de la Mancomunitat, complit el que preceptua l'article anterior, ho comunicarà a la Junta de Govern i esta haurà d'acceptar-la en el termini màxim de tres mesos, transcorregut el qual sense decisió expressa, s'entendrà acceptada tàcitament.
  
2. A la finalització de l'exercici pressupostari en què es produïsca la segregació del municipi que el pretenga, es valorarà l'actiu i el passiu de la Mancomunitat, si este últim és superior a l'actiu, el membre que se separe haurà d'abonar la part de passiu que li corresponga en els tres exercicis següents, més l'interés legal del deute pendent.
  
3. Si en dita valoració resulta l'actiu superior al passiu, la Mancomunitat abonarà la part que li corresponga al municipi que se separe en el termini de deu anys. Les quantitats pendents de pagament meritaran l'interés legal corresponent a favor del municipi creditor a partir del segon any.
  
4. En el cas que l'aportació inicial estiguera constituïda pels elements del servici propis de l'Ajuntament, la Mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.
  
5. Tampoc no podran, les corporacions separades, al·legar dret de propietat dels béns i servicis de la Mancomunitat, encara que radique al seu terme municipal.
  
Dissolució
  
Article 35
  
La Mancomunitat es dissoldrà quan així ho acorden la seua Junta de Govern i els plens dels ajuntaments mancomunats, amb el vot favorable de la majoria absoluta legal dels seus membres, quan els fins de la Mancomunitat hagen desaparegut o la prestació dels servicis mancomunats hagen sigut absorbits per ens superiors.
  
Article 36
  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en què manifesten este propòsit, i es requerirà per a la seua validesa la majoria absoluta de vots dels membres que legalment els integren.
  
2. A la vista dels acords municipals, la Junta de Govern de la Mancomunitat, en el termini dels 30 dies següents a la recepció de la seua comunicació, nomenarà una Comissió Liquidadora, composta pel president i, almenys, dos vocals. S'hi integrarà per a complir les seues funcions assessores el secretari interventor. Podrà igualment convocar a les seues reunions experts determinats, als sols efectes de sentir-ne l'opinió o preparar informes o dictàmens en temes concrets de l'especialitat.
  
3. La Comissió, en el termini no superior a tres mesos, farà un inventari de béns, servicis i drets de la Mancomunitat, xifrarà els seus recursos, càrregues i dèbits, relacionarà el seu personal, i procedirà més tard a proposar a la Junta de Govern de l'entitat la seua oportuna distribució o integració en els ajuntaments mancomunats, tenint en compte les mateixes dades que hagen servit per a la formació del patrimoni.
  
4. També assenyalarà el projecte d'actuacions liquidadores de l'actiu o passiu que resulte i s'arreplegaran per separat els béns, drets i obligacions referents a cada servici individualitzat i als servicis generals, en orde a la justa distribució conforme a les aportacions de cada membre.
  
5. La proposta per a ser aprovada vàlidament requerirà el vot favorable de la majoria absoluta dels membres de la Junta de Govern de l'entitat. Una vegada aprovada, la proposta serà vinculant per als ajuntaments mancomunats i es procedirà a la liquidació en el termini de sis mesos.
  
Article 37
  
El personal de la Mancomunitat serà integrat en els municipis de la Mancomunitat que es dissol i seran respectats tots els drets de qualsevol orde o naturalesa que el mateix tinguera en la Mancomunitat.
  
DISPOSICIÓ ADDICIONAL
  
Única
  
Els registres generals d'entrada i eixida de documents de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.
  
DISPOSICIONS TRANSITÒRIES
  
Primera
  
Dins del mes següent a l'aprovació definitiva dels Estatuts, les corporacions mancomunades hauran de designar el representant que li corresponga, i hauran de comunicar el seu nom i domicili a la secretaria de l'Assemblea Constituent.
  
Segona
  
L'Assemblea Constituent, en el termini idèntic, convocarà tots els representants de les entitats mancomunades amb l'únic objecte de constituir la Junta de Govern i nomenar el que serà president de la Mancomunitat; actuarà de secretari el que ho siga de l'Ajuntament on se celebre la sessió.
  
DISPOSICIÓ FINAL
  
Única
  
En allò no previst pels presents Estatuts, resultarà d'aplicació el que establix la legislació per a les entitats locals.